Հեմա Մալինի

Հեմա Մալինի (հինդի` हेमा मालिनी, ամբողջ անունը` Հեմա Մալինի Ռամանուջամ Չակրավարտի, ), հնդիկ կինոդերասանուհի, պարուհի, պրոդյուսեր, ռեժիսոր և քաղաքական գործիչ։ Նկարահանվել է մոտ 160 կինոնկարում։ Կանացի լավագույն դերի համար արժանացել է Filmfare Awards մրցանակի։ Հնդկաստանում կինեմատոգրաֆիայի զարգացման ասպարեզում ունեցած ներդրումների համար արժանացել է Պադմա Շրի կառավարական պարգևին։

Կենսագրություն 
Հեմա Մալինին ընտանիքում երրորդ երեխան էր։ Նրա մայրը պրոդյուսեր էր։ Կինոդեբյուտը կայացել է 1965 թվականին՝ տելուգու լեզվով նկարահանված «Պանդուն լքում է այս աշխարհը» ֆիլմում, որտեղ նա կատարել է պարուհու դերը։ Հեմա Մալինին ուսումնասիրել և յուրացրել է հնդկական դասական պարաոճերը՝ հայտնի և լավագույն գուրուների մոտ։ Հինդի լեզվով նրա առաջին ֆիլմը 1968 թվականին նկարահանված «Անուրջներ վաճառողը» կինոնկարն էր, որտեղ գլխավոր դերակատարը Ռաջ Կապուրն էր։ Հետագայում նկարահանվել է բոլիվուդյան բազմաթիվ աստղերի հետ՝ հիմնականում բարի և սիրող աղջիկների կամ հավատարիմ կանանց և մայրերի ռոմանտիկ կերպարներում։ Հատկանշական են նրա դերերը «Զիտան և Գիտան» (1972 թ.), «Սիրելի Ռաջա» (1972 թ.), «Վրեժ և օրենք» (1975 թ.), «Ջունգլիների արքան» (1976 թ.), խորհրդա-հնդկական «Ալի Բաբայի և քառասուն ավազակների արկածները» (1979 թ.), «Սամրատ» (1982 թ.), «Սուլթանի դուստրը» (1983 թ.), «Հինավուրց տաճարի գանձերը» (1983 թ.), «Այրիի ճակատագիրը» (1986 թ.), «Պարուհին» (1992 թ. հեռուստասերիալ), «Սեր և դավաճանություն» (2003 թ.) և այլ ֆիլմերում։

Վերջին տարիներին Հեմա Մալինին ամուսնու հետ միասին ներգրավվել է քաղաքականության մեջ և Հնդկաստանի ժողովրդական կուսակցության աջակցությամբ անդամակցել է Հնդկաստանի խորհրդարանի վերին պալատի նահանգների խորհուրդներին։

Անձնական կյանք 
Հեմա Մալինին ամուսնացել է հայտնի դերասան Դհարմենդրայի հետ։ Վերջինիս հետ համատեղ նկարահանվել են մոտ 35 ֆիլմերում։ Ամուսնական կյանքի ընթացքում ունեցել են երկու դուստր։ Դուստրերից մեկը՝ Էշա Դեոլը նույնպես դերասանուհի է և մոր օրինակով նա նույնպես ուսումնասիրել է հնդկական դասական պարերը։

Հեմա Մալինին դավանում է վայշնավիզմ (հինդուիզմի ուղղություններից մեկը) և հանդիսանում է Կրիշնայի ընկալման միջազգային հասարակության հետևորդ։

Մասնակի ֆիլմագրություն

Ծանոթագրություններ 

Հնդիկ դերասանուհիներ
Հնդիկ կինոդերասաններ
Հնդիկ կինոռեժիսորներ
Հնդիկ պրոդյուսերներ
Քաղաքական գործիչներ
Հեռուստատեսային դերասանուհիներ
20-րդ դարի կին քաղաքական գործիչներ